(Návrh)

ZÁKON

z .... 2004

o lobingu a o doplnení niektorých zákonov

Národná rada Slovenskej republiky sa uzniesla na tomto zákone:

Čl. I.

§ 1
Predmet úpravy
Tento zákon ustanovuje podmienky výkonu lobingu, práva a povinnosti lobistu a pôsobnosť orgánov verejnej moci týkajúcu sa lobingu.

§ 2
Základné ustanovenia

(1) Tento zákon sa vzťahuje, s výnimkou podľa § 6 ods. 1, na lobing týkajúci sa prípravy a schvaľovania návrhov všeobecne záväzných právnych predpisov a ich zámerov (ďalej len „predpisy“) a prípravy a schvaľovania dokumentov plánovacej, koncepčnej a strategickej povahy (ďalej len „dokumenty“). 

(2) Lobing je poskytovanie služieb na základe živnostenského oprávnenia), ktorého predmetom je lobistický kontakt alebo činnosť, ktorej účelom je napomáhať uskutočneniu lobistického kontaktu, najmä organizovanie a koordinovanie lobistických kontaktov.

(3) Lobistickým kontaktom sa rozumie ústna komunikácia alebo písomná komunikácia, vrátane komunikácie prostredníctvom technických prostriedkov (ďalej len „komunikácia“), ktorej cieľom je ovplyvniť rozhodovanie orgánov verejnej moci alebo proces, ktorý rozhodovaniu predchádza a dosiahnuť vypracovanie, predloženie, zmenu alebo doplnenie predpisu alebo dokumentu.

(4) Za lobistický kontakt sa nepovažuje 
a)	komunikácia, ktorú inicioval verejný činiteľ alebo orgán verejnej moci v rámci alebo v súvislosti s výkonom svojej funkcie; ak dôjde k osobnému stretnutiu, podlieha takáto komunikácia oznamovacej povinnosti podľa § 7 ods. 2 a 4 a § 8, 
b)	komunikácia medzi orgánmi verejnej moci a ich zamestnancami,
c)	komunikácia prostredníctvom masovokomunikačných prostriedkov, ktorá nie je určená priamo konkrétnemu verejnému činiteľovi,
d)	uplatnenie pripomienky k návrhu predpisu alebo dokumentu počas pripomienkového konania a komunikácia týkajúca sa takejto pripomienky v súlade s predpismi upravujúcimi pripomienkové konanie,
e)	podanie sťažnosti) alebo petície),
f)	žiadosť o poskytnutie informácie podľa osobitného zákona). 

(5) Verejným činiteľom sa na účely tohto zákona rozumie
a)	prezident Slovenskej republiky,
b)	poslanec Národnej rady Slovenskej republiky (ďalej len „národná rada“),
c)	člen vlády Slovenskej republiky (ďalej len „vláda“),
d)	guvernér Národnej banky Slovenska,
e)	viceguvernér Národnej banky Slovenska,
f)	člen Bankovej rady Národnej banky Slovenska,
g)	štatutárny orgán ústredného orgánu štátnej správy, ktorý nie je členom vlády a jeho zástupca,
h)	štatutárny orgán orgánu štátnej správy s pôsobnosťou na celom území Slovenskej republiky a jeho zástupca,
i)	štátny tajomník,
j)	predseda vyššieho územného celku,
k)	poslanec zastupiteľstva vyššieho územného celku,
l)	starosta obce ,
m)	poslanec obecného zastupiteľstva,
n)	poslanec zastupiteľstva mestskej časti v Bratislave a v Košiciach,
o)	osoba, ktorá nie je uvedená v písm. a) až o), ak je oprávnená predkladať návrh predpisu alebo dokumentu na rokovanie vlády, národnej rady alebo orgánu územnej samosprávy.

(6) Lobistom je osoba, ktorá má oprávnenie vykonávať lobing.

(7) Spriaznenou osobou sa na účely tohto zákona rozumie fyzická osoba, ktorá je s lobovanou osobou v príbuzenskom pomere a právnická osoba, v ktorej je lobovaná osoba alebo fyzická osoba v príbuzenskom pomere k lobovanej osobe členom, spoločníkom, akcionárom alebo v ktorej orgánoch je členom, vrátane politických strán a politických hnutí.

(8) Klientom sa na účely tohto zákona rozumie osoba, v ktorej prospech alebo na ktorej žiadosť lobista vykonáva lobing; ak lobista vykonáva lobing z vlastnej iniciatívy alebo vo svoj prospech, je klientom tento lobista.

Zoznamy lobistov
§ 3
Centrálny zoznam lobistov
(1) Centrálny zoznam lobistov, ktorí vykonávajú lobing týkajúci sa dokumentov, ktoré sú schvaľované vládou alebo národnou radou a predpisov, s výnimkou predpisov ustanovených v § 4 ods. 1, (ďalej len „centrálny zoznam“) vedie kancelária národnej rady. Kancelária národnej rady je povinná centrálny zoznam zverejniť na voľne a bezplatne prístupnej internetovej stránke národnej rady. Kancelária národnej rady je tiež povinná zverejniť na internetovej stránke podľa druhej vety elektronickú adresu, na ktorú sa zasielajú žiadosti podľa odseku 2 a informácie podľa § 7 ods. 2 a 3. 

(2) Lobista je povinný do 10 pracovných dní odo dňa prvého vykonania lobingu týkajúceho sa predpisov alebo dokumentov podľa odseku 1 prvej vety písomne požiadať kanceláriu národnej rady o zápis do centrálneho zoznamu; zároveň s písomnou žiadosťou zašle kancelárii národnej rady kópiu žiadosti elektronickou formou. 

(3) Obsahom žiadosti podľa odseku 2 je 
a)	obchodné meno alebo názov, sídlo alebo miesto podnikania lobistu, 
b)	identifikačné číslo lobistu, 
c)	právna forma lobistu,
d)	ak ide o právnickú osobu meno, priezvisko a adresu trvalého pobytu štatutárneho orgánu alebo členov štatutárneho orgánu,
e)	údaj o členstve v organizáciách lobistov, ak takéto členstvo existuje.

(4) K písomnej žiadosti sa priloží osvedčená kópia preukazu o živnostenskom oprávnení vykonávať lobing.

(5) Obsahom žiadosti môže byť aj informácia o tom, v ktorej oblasti alebo v ktorých veciach vykonáva alebo plánuje vykonávať lobista lobing, ako aj informácia o tom, či lobista vykonáva alebo plánuje vykonávať lobing na úrovni rozhodovania vlády, národnej rady, orgánov štátnej správy alebo orgánov územnej samosprávy.

(6) Ak žiadosť obsahuje náležitosti podľa odsekov 2 až 4, kancelária národnej rady lobistu zapíše do centrálneho zoznamu a doručí lobistovi potvrdenie o zapísaní do centrálneho zoznamu. Lobista je povinný bez zbytočného odkladu oznámiť obvodnému úradu, ktorý ho vedie v živnostenskom registri, že bol zapísaný do centrálneho zoznamu; obvodný úrad vyznačí túto skutočnosť v živnostenskom registri).

(7) V centrálnom zozname sa vedú 
a)	identifikačné údaje lobistu v rozsahu podľa odseku 3 a informácie podľa odseku 5, ak ich lobista uviedol, 
b)	pri každom lobistovi informácie predkladané podľa § 7 ods. 2 a 3,
c)	pri každom lobistovi informácie o uložených sankciách.

(8) V centrálnom zozname sa tiež vedú informácie o tom, na ktorých internetových stránkach sú vedené zoznamy podľa § 4.

(9) Kancelária národnej rady vyčiarkne z centrálneho zoznamu lobistu, ktorému zaniklo alebo bolo zrušené oprávnenie vykonávať lobing.

§ 4
Zoznam lobistov v územnej samospráve
(1) Vyšší územný celok vedie zoznam lobistov, ktorí vykonávajú na území vyššieho územného celku lobing týkajúci sa predpisov alebo dokumentov, ktoré sú schvaľované vyšším územným celkom, obcou, mestskou časťou v Bratislave alebo mestskou časťou v Košiciach (ďalej len „regionálny zoznam“). 

(2) Vyšší územný celok je povinný zverejniť regionálny zoznam na svojej voľne a bezplatne prístupnej internetovej stránke. Vyšší územný celok je tiež povinný zverejniť na internetovej stránke podľa prvej vety elektronickú adresu, na ktorú sa zasielajú žiadosti podľa odseku 3.

(3) Lobista je povinný do 10 pracovných dní odo dňa prvého vykonania lobingu týkajúceho sa predpisov alebo dokumentov podľa odseku 1 písomne požiadať príslušný vyšší územný celok o zápis do regionálneho zoznamu; zároveň s písomnou žiadosťou zašle lobista aj kópiu žiadosti elektronickou formou. 

(4) Na žiadosť o zápis a na zápis do regionálneho zoznamu sa použijú ustanovenia § 3 ods. 3 až 6 rovnako. 

(5) V regionálnom zozname sa vedú 
a)	identifikačné údaje lobistu v rozsahu podľa § 3 ods. 3 a informácie podľa § 3 ods. 5, ak ich lobista uviedol, 
b)	pri každom lobistovi informácie predkladané podľa § 7 ods. 4 a 5,
c)	pri každom lobistovi informácie o uložených sankciách.

(6) V regionálnom zozname sa tiež vedú informácie o tom, na ktorej internetovej stránke je vedený centrálny zoznam.

(7) Vyšší územný celok vyčiarkne z regionálneho zoznamu lobistu, ktorému zaniklo alebo bolo zrušené oprávnenie vykonávať lobing. 

Všeobecné povinnosti a obmedzenia
§ 5
(1) Osoby, ktoré nie sú lobistami nesmú vykonať lobistický kontakt za odplatu a v prospech iných osôb. Právnická osoba alebo podnikateľ, ktorá nie je lobistom a ktorá vykoná lobistický kontakt bezodplatne alebo vo svoj prospech, podlieha ohlasovacej povinnosti podľa § 8.
(2) Za odplatu na účely odseku 1 sa nepovažuje platenie členských príspevkov alebo iných obdobných príspevkov členmi právnickej osoby.

§ 6
(1) Lobistický kontakt je zakázaný, ak zasahuje alebo by mohol zasahovať do nezávislosti a nestrannosti rozhodovania orgánov verejnej moci pri vydávaní individuálnych právnych aktov, vrátane licencií a povolení, rozhodovania vo verejnom obstarávaní, štátnej pomoci a rozhodovania o poskytovaní prostriedkov z fondov Európskej únie. Na účely podľa prvej vety sa za lobistický kontakt nepovažuje komunikácia účastníka konania, jeho zástupcu alebo iných osôb, ak konajú v súlade s osobitnými predpismi upravujúcimi rozhodovanie v oblastiach podľa prvej vety.

(2) Lobista nesmie pri lobovaní alebo v súvislosti s ním sľúbiť ani poskytnúť lobovanej osobe a ani spriaznenej osobe žiaden dar, iné plnenie alebo výhodu. Lobovaná osoba nesmie žiadať ani prijať od lobistu pri lobovaní alebo v súvislosti s ním žiaden dar, iné plnenie alebo výhodu pre seba alebo spriaznenú osobu.

(3) Verejný činiteľ nesmie byť v pracovnoprávnom vzťahu alebo obdobnom právnom vzťahu s lobistom. Verejný činiteľ nesmie vykonávať pre lobistu inú činnosť za odmenu pre seba alebo spriaznenú osobu.

(4) Verejný činiteľ podľa § 2 ods. 5 písm. a) až d), j), štatutárny orgán ústredného orgánu štátnej správy, ktorý nie je členom vlády, štatutárny orgán orgánu štátnej správy s pôsobnosťou na celom území Slovenskej republiky a primátor mesta zverejňujú na voľne prístupnej internetovej stránke orgánu, v ktorom vykonávajú svoju funkciu vždy do 10. dňa v mesiaci za predchádzajúci kalendárny mesiac svoj pracovný program. 

(5) Pracovným programom sa na účely tohto zákona rozumie časový harmonogram pracovných stretnutí s uvedením miesta a dátumu stretnutia a so stručným zhrnutím jeho obsahu.

§ 7
Práva a povinnosti lobistov
(1) Lobista, ktorý je zapísaný v centrálnom zozname má právo na vstup do budovy národnej rady; národná rada zabezpečí týmto lobistom vstup rovnako, ako je zabezpečený vstup zástupcov hromadných informačných prostriedkov. Lobista, ktorý je zapísaný v  regionálnom zozname má právo na vstup do budovy príslušného zastupiteľstva vyššieho územného celku, obecného zastupiteľstva alebo zastupiteľstva mestskej časti v Bratislave a v Košiciach. Bezpečnostné opatrenia, ktoré sú ustanovené pre vstup osôb nie sú ustanoveniami prvej a druhej vety dotknuté. 

(2) Lobista, ktorý je zapísaný v centrálnom zozname, je povinný pravidelne, vždy do posledného dňa kalendárneho štvrťroka oznámiť kancelárii národnej rady za predchádzajúci štvrťrok písomne a aj elektronickou formou
a)	zoznam lobistických kontaktov s uvedením 
1.	kedy a akým spôsobom sa uskutočnili,
2.	orgánu, v ktorom pôsobí verejný činiteľ alebo ktorého zamestnancom je osoba, u ktorého uskutočnil lobistický kontakt,
3.	mena a priezviska verejného činiteľa, ak sa lobistický kontakt uskutočnil s verejným činiteľom,
4.	dokumentu alebo predpisu, ktorého sa lobistický kontakt týkal.

(3) Lobista, ktorý je zapísaný v centrálnom zozname, je povinný každoročne do 31. marca oznámiť písomne a aj elektronickou formou kancelárii národnej rady za predchádzajúci kalendárny rok 
a)	sumu príjmov, ktoré získal za výkon lobingu a sumu výdavkov, ktoré vynaložil na lobing, a to v štruktúre podľa druhu príjmov a výdavkov,
b)	zoznam klientov, ak klient súhlasí so zverejnením; na súhlas so zverejnením osobných údajov sa vzťahuje osobitný predpis).

(4) Lobista, ktorý je zapísaný v regionálnom zozname, je povinný pravidelne, vždy do posledného dňa kalendárneho štvrťroka oznámiť príslušnému vyššiemu územnému celku za predchádzajúci štvrťrok písomne a aj elektronickou formou informácie v rozsahu podľa odseku 2.

(5) Lobista, ktorý je zapísaný v regionálnom zozname, je povinný každoročne do 31. marca oznámiť písomne a aj elektronickou formou príslušnému vyššiemu územnému celku za predchádzajúci kalendárny rok informácie v rozsahu podľa odseku 3.

§ 8
Ohlasovacia povinnosť
(1) Právnická osoba alebo podnikateľ, ktorý nevykonáva lobing v rámci svojho podnikania a ktorý vykoná lobistický kontakt týkajúci sa predpisov alebo dokumentov podľa § 3 ods. 1 prvá veta, je povinný do posledného dňa kalendárneho štvrťroka oznámiť kancelárii národnej rady písomne alebo elektronickou formou údaje v rozsahu podľa § 7 ods. 2 za predchádzajúci kalendárny štvrťrok.

(2) Kancelária národnej rady zverejní oznámenie podľa odseku 1 na internetovej stránke podľa § 3 ods. 1. Tieto oznámenia sa zverejňujú oddelene od centrálneho zoznamu a zo zverejnenia musí byť zrejmé, že nejde o lobistický kontakt vykonaný lobistom. 

(3) Právnická osoba alebo podnikateľ, ktorý nevykonáva lobing v rámci svojho podnikania a ktorý vykoná lobistický kontakt týkajúci sa predpisov alebo dokumentov podľa § 4 ods. 1, je povinný do posledného dňa kalendárneho štvrťroka oznámiť vyššiemu územnému celku, na území ktorého sa lobistický kontakt uskutočnil, písomne alebo elektronickou formou údaje v rozsahu podľa § 7 ods. 2 za predchádzajúci kalendárny štvrťrok. 

(4) Vyšší územný celok zverejní oznámenie podľa odseku 3 na internetovej stránke podľa § 4 ods. 2. Tieto oznámenia sa zverejňujú oddelene od regionálneho zoznamu a zo zverejnenia musí byť zrejmé, že nejde o lobistický kontakt vykonaný lobistom. 

Správne delikty a sankcie
§ 9
(1) Na pokuty lobistovi za porušenie ustanovení tohto zákona a na ich ukladanie sa vzťahujú ustanovenia všeobecného predpisu o živnostenskom podnikaní).

(2) Za osobitne závažné porušenie podmienok alebo povinností podľa tohto zákona sa na účely zrušenia živnostenského oprávnenia) považuje
a)	úmyselné uvedenie nepravdivých údajov v oznámení podľa § 7 ods. 2 až 5,
b)	porušenie zákazu podľa § 6 ods. 1 alebo 2,
c)	porušenie ustanovenia § 6 ods. 3,
d)	ak lobista aj napriek dvakrát právoplatne uloženej sankcii za nesplnenie povinnosti podľa § 7 ods. 2 až 5 nesplní túto povinnosť.

§ 10
(1) Právnickej osobe alebo podnikateľovi, ktorý poruší povinnosť podľa § 8 ods. 1 alebo 3 sa uloží pokuta 5 000,- Sk. Na konanie o správnom delikte podľa prvej vety je vecne príslušný obvodný úrad.

(2) Pokutu za správny delikt podľa odseku 1 možno uložiť do jedného roka odo dňa, kedy sa obvodný úrad o porušení povinnosti dozvedel, najneskôr však do troch rokov odo dňa, kedy k porušeniu povinnosti došlo. Na konanie o správnom delikte podľa odseku 1 sa vzťahuje všeobecný predpis o správnom konaní).

(3) Priestupku sa dopustí osoba, ktorá nie je lobistom a ktorá poruší zákaz podľa § 6 ods. 1. Za priestupok podľa prvej vety sa uloží pokuta od 100 000,- Sk do 500 000,- Sk. Na konanie o priestupku podľa prvej vety je vecne príslušný obvodný úrad.

(4) Na priestupky a ich prejednávanie sa vzťahuje všeobecný predpis o priestupkoch).

§ 11
(1) Obvodný úrad je povinný do 15 dní odo dňa právoplatnosti rozhodnutia informovať o uložení sankcií podľa všeobecného predpisu o živnostenskom podnikaní7) vo veciach týkajúcich sa lobingu a o zrušení alebo zániku živnostenského oprávnenia vykonávať lobing 
a)	kanceláriu národnej rady, ak ide o lobistu, ktorý je zapísaný v centrálnom zozname,
b)	príslušný vyšší územný celok, ak ide o lobistu, ktorý je zapísaný v regionálnom zozname. 

(2) Kancelária národnej rady zverejní v centrálnom zozname uloženú sankciu spolu s informáciou, za porušenie akej povinnosti bola uložená. Zo zverejnenia podľa prvej vety musí byť zrejmé, ktorého lobistu sa uložená sankcia týka.

(3) Povinnosť podľa odseku 2 sa vzťahuje na vyšší územný celok rovnako, ak ide o lobistu, ktorý je zapísaný v regionálnom zozname.

(4) Ak kancelária národnej rady alebo vyšší územný celok zistí porušenie ustanovení tohto zákona, informuje o tom orgán, ktorý je oprávnený konať o uložení sankcie podľa § 9 alebo 10.

(5) Výnosy z pokút uložených podľa § 9 a 10 sú príjmom štátneho rozpočtu.

§ 12
Porušenie povinnosti uloženej podľa tohto zákona verejnému činiteľovi sa považuje za porušenie povinnosti, ktoré je možné sankcionovať podľa všeobecného predpisu o ochrane verejného záujmu pri výkone funkcií verejných činiteľov).

§ 13
Prechodné ustanovenie
Osoby, ktoré ku dňu účinnosti tohto zákona vykonávajú lobing a nemajú vydané živnostenské oprávnenie na tento predmet podnikania, sú povinné do 30 dní odo dňa účinnosti tohto zákona splniť ohlasovaciu povinnosť podľa všeobecného predpisu o živnostenskom podnikaní7).

Čl. II
	Zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 77/1998 Z.z., zákona č. 86/2000 Z.z., zákona č. 138/2002 Z.z., zákona č.138/2002 Z.z., zákona č. 100/2003 Z.z., zákona č. 551/2003 Z.z., zákona č. 215/2004 Z.z. a zákona č. 360/2004 Z.z. sa dopĺňa takto:

V § 143 ods. 2 sa na konci pripájajú tieto slová: „a v oblasti lobingu.“

Čl. III.
Zákon č. 302/2001 Z. z. o samospráve vyšších územných celkov (zákon o samosprávnych krajoch) v znení zákona č. 445/2001 Z.z., zákona č. 553/2003 Z.z., zákona č. 369/2004 Z.z. a zákona č. 615/2004 Z.z. sa dopĺňa takto:

V § 4 sa za písmeno o) vkladá nové písmeno p), ktoré znie:
„p) vedie regionálny zoznam lobistov,“.

Doterajšie písmeno p) sa označuje ako písmeno q). 

Čl. IV.
Tento zákon nadobúda účinnosť 1. januára 2006.